Nariadenie Komisie (ES) č. 318/2003
z 19. februára 2003,
ktorým sa mení a dopĺňa nariadenie (EHS) č. 1274/91, ktorým sa zavádzajú podrobné pravidlá na vykonávanie nariadenia (EHS) č. 1907/90 o určitých obchodných normách pre vajcia
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1907/90 z 26. júna 1990 o určitých obchodných normách pre vajcia [1], naposledy zmenené a doplnené nariadením (ES) č. 5/2001 [2] a najmä na jeho článok 10 ods. 3 a článok 20 ods. 1 a 4,
keďže:
(1) Nariadenie Komisie (EHS) č. 1274/91 [3], naposledy zmenené a doplnené nariadením (ES) č. 45/2003 [4], stanovuje nevyhnutné ustanovenia na vykonávanie obchodných noriem v sektore vajec.
(2) Článok 31 ods. 1 písm. a) nariadenia (EHS) č. 1274/91 odkazuje na kontroly vykonané v baliacich strediskách pre triedené vajcia pripravené na expedíciu a nie na kontroly vajec vykonané pri expedícii z baliacich stredísk. Preto by sa malo príslušne zmeniť a doplniť súčasné znenie článku 31 ods. 1 písm. a), s cieľom vyhnúť sa nedorozumeniu alebo nesprávnemu výkladu.
(3) S cieľom riadneho využívania plochy a zabránenia vzniku škodlivých nákaz je možné pri voľných výbehoch pre nosnice zaviesť rotáciu. Vtáky musia mať voľný prístup na celú plochu výbehu a pokiaľ sa pri rozsiahlom chove vo voľnom výbehu používa rotácia, kedy na jednu nosnicu pripadá minimálna plocha 10 m2, každý vták musí mať vždy k dispozícii minimálnu plochu 2,5 m2.
(4) Je preto nevyhnutné príslušne zmeniť a doplniť nariadenie (EHS) č. 1274/91.
(5) Opatrenia stanovené v tomto nariadení sú v súlade so stanoviskom Riadiaceho výboru pre mäso z hydiny a vajcia,
PRIJALA TOTO NARIADENIE:
Článok 1
Nariadenie (EHS) č. 1274/91 sa mení a dopĺňa takto:
1. v článku 31 ods. 1 písm. a) sa úvodná fráza "pri expedícii z baliaceho strediska:" nahrádza frázou "v baliacom stredisku, pripravené na expedíciu:";
2. v prílohe III sa tretia zarážka písmena a) nahrádza týmto:
"- volné výbehy musia minimálne spĺňať podmienky uvedené v článku 4 ods. 1, podods. 3 písm. b) zarážke ii) smernice Rady 1999/74/ES, podľa ktorej hustota chovu nesmie byť nikdy vyššia ako 2500 nosníc na hektár pôdy, na ktorú majú nosnice prístup, čo znamená 4 m2 na jednu nosnicu; v prípade, že je na jednu nosnicu k dispozícii 10 m2 a používa sa rotácia a nosnice majú počas celého života voľný prístup na celú plochu, v každom použitom výbehu musí byť neustále k dispozícii najmenej 2,5 m2 na jednu nosnicu;
- výbehy siahajú do okruhu najviac 150 m od najbližšieho vchodu do budovy; túto vzdialenosť je však možné zväčšiť až na 350 m od najbližšieho vchodu do budovy za predpokladu, že na ploche celého výbehu je rovnomerne rozmiestnený dostatočný počet prístreškov a napájadiel v zmysle príslušného ustanovenia a to najmä so štyrmi prístreškami na hektár."
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 19. februára 2003